Doar două treimi dintre prosumatori au în prezent contoare inteligente, spune Asociația Prosumatorilor, în timp ce ANRE dorește ca fiecare mic producător de energie să aibă câte două contoare. Prosumatorii consideră că, prin această măsură, ANRE se pregătește pentru plata diferențiată a energiei livrate de ei în rețea.
„În urma declarațiilor președintelui ANRE privind iminența și necesitatea montării celui de-al doilea contor inteligent la fiecare prosumator în parte, Asociația Prosumatorilor A.P.C.E. consideră în continuare că aceste contoare sunt inutile și reprezintă o risipă absolut inutilă de bani și resurse.
Lăsând la o parte declarația președintelui ANRE privind suma de „numai 100 de euro” pentru contor, montaj și cheltuieli de operare care ni se pare de-a dreptul ridicolă, ANRE se ambiționează să ceară instalarea unor astfel de contoare suplimentare.
Asta în pofida faptului că nu toți prosumatorii au montate la limita de proprietate un contor inteligent cu citire la distanță”, spune asociația.
ANRE: Efectul asupra tarifelor de distribuție este nesemnificativ
La rândul său, ANRE a precizat că această obligație este prevăzută în Legea energiei nr. 123/2012.
Din informațiile pe care le deține ANRE, prețul mediu al unui contor este de aproximativ 100 euro/bucată cu toate costurile incluse. Dacă montajul acestora se face în 3-4 ani, deoarece sunt în curs de montaj SMI conform calendarului aprobat de ANRE până în 2028, efectul estimat la acest moment ar putea fi de maximum 0,2 lei/MWh.
Montarea acestora este însă temporar suspendată, iar efectul asupra tarifelor de distribuție este nesemnificativ, spre zero”, a precizat ANRE.